Ernie diberi senapang untuk hari jadinya.
Dia bawa senapang dan sekotak peluru lalu pergi berburu.
Di luar rumah Raymond, dia guna dua jari untuk bersiul nyaring dan panjang.
Raymond kawan baik Ernie. Rumahnya selang tiga pintu.
Dia angkat dan tunjukkan senapang.
"Wah!" kata Raymond. "Bolehlah kita berseronok!"
Mereka pun pergi. Ini berlaku pada pagi Sabtu bulan Mei.
Pokok buah berangan lebat berbunga
dan pagar memutih dengan pokok hawthorn.
Sambil lalu di lorong sempit berpagar pokok,
mereka tembak setiap burung kecil.
Burung bullfinch, pipit, whitethroat, yellowhammer.
Setibanya di landasan tren, 14 ekor burung telah diikat pada tali.
"Tengok!" bisik Ernie sambil menuding jauh. "Di sana!"
Ada budak lelaki mendongak
melihat dahan pokok tua melalui teropong.
"Watson! Budak bodoh."
Peter Watson kecil dan lemah.
Mukanya berjagat dan dia pakai cermin mata tebal.
Dia murid yang bijak.
Dia baru 13 tahun, tapi dah masuk kelas senior.
Dia gemar muzik dan pandai main piano.
Dia tak pandai bersukan. Dia pendiam dan sopan.
Dua budak lebih besar itu perlahan-lahan mendekatinya.
Dia tak nampak mereka kerana meneropong
dan asyik dengan apa yang dilihatnya.
"Angkat tangan!" Ernie acu senapang.
Terkejut Peter Watson.
Dia tenung dua penceroboh itu.
"Cepat!" jerit Ernie. "Angkat tangan!"
Peter Watson tercegat
sambil pegang teropong dengan dua tangan.
Dia tengok Raymond dan Ernie.
Dia tak takut, tapi tahu tak boleh main-main dengan mereka.
Dah lama dia menjadi mangsa mereka.
Angkat tangan.
Itu saja tindakan yang wajar.
Raymond ke depan dan rampas teropong.
"Awak intip siapa?" soalnya.
Peter Watson fikir semua kemungkinan.
Dia boleh lari, tapi pasti akan ditangkap.
Jika dia minta tolong, tiada orang dengar.
Oleh itu, dia cuma boleh bertenang
dan cuba berunding dengan mereka.
"Saya tengok burung tukang hijau," katanya.
"Apa?" "Burung tukang hijau jantan." Picus viridis.
"Ia mematuk batang pokok mati itu, cari makanan."
"Mana?" Ernie angkat senapang.
"Saya nak!" "Tak boleh," kata Peter,
melihat burung diikat dan tersidai di bahu Raymond.
"Ia terus terbang selepas awak jerit. Ia sangat penakut."
Raymond berbisik kepada Ernie.
Ernie tepuk pahanya. "Idea bagus!"
Dia letak senapang ke tanah dan merapati Peter.
Ditolaknya Peter jatuh.
Raymond mengeluarkan tali dan memotongnya.
Mereka ikat ketat tangan Peter.
"Kaki pula," kata Raymond.
Peter cuba mengelak, tapi perutnya ditumbuk.
Senak perut, lalu dia baring.
Mereka ikat kakinya dengan tali juga
macam ikat ayam panggang.
Ernie ambil senapang.
Mereka angkat Peter dan pergi ke landasan tren.
Peter Watson diam membisu.
Apa jua niat mereka, bercakap takkan membantu.
Mereka seret dia turun benteng
dan baringkannya secara memanjang di atas landasan ini.
Landasan ini.
Ini kisah saya 27 tahun lalu. Saya Peter Watson.
"Tali lagi," kata Ernie.
Setelah selesai, Peter tak berdaya,
diikat kemas di tengah rel.
Cuma kepala dan hujung kaki boleh bergerak.
Ernie dan Raymond periksa hasil kerja mereka.
"Bagus ikatan kita," kata Ernie.
"Ini membunuh," kata budak di atas landasan.
"Tak pasti lagi," kata Ernie.
"Tengok jarak di bawah tren.
Kalau awak leperkan badan, mungkin selamat."
Mereka panjat semula benteng dan duduk di sebalik semak.
Ernie keluarkan rokok dan hisap.
Peter tahu mereka takkan lepaskannya.
Mereka berbahaya dan gila.
Mereka berbahaya, gila dan bodoh.
"Saya kena tenang dan fikir," Peter pujuk diri.
Terbaring, dia fikir pilihannya.
Hidung bahagian tertinggi kepala.
Dia anggar tinggi hidungnya sepuluh sentimeter dari rel.
Tak lepas? Tak pasti dengan tren diesel moden.
Kepalanya di atas batu kerikil di antara dua kayu landas.
Dia kena cuba korek ke dalam sikit.
Dia mula gerakkan kepala untuk tolak batu ke tepi
dan membentuk lekukan kecil.
Kepalanya jadi rendah lima sentimeter.
Cukuplah. Bagaimana dengan kaki?
Dia bengkokkan hujung kaki ke dalam supaya rata,
lalu tunggu tren datang.
Dia terfikir jika vakum akan terhasil di bawah tren
semasa ia lalu lantas menyedutnya ke atas. Mungkin.
Dia perlu fokus dengan
merapatkan sekujur tubuhnya ke tanah.
"Jangan terkulai. Keraskan badan dan rapat ke tanah."
Peter pandang ke langit putih.
Sekepul awan kumulus bergerak perlahan.
Sebuah pesawat merentasinya.
Pesawat sayap tinggi berfiuslaj merah.
Mungkin pesawat lama Piper Cub. Direnungnya sehingga pesawat itu hilang.
Kemudian, tiba-tiba,
dia dengar bunyi getaran kecil dari kedua-dua belah rel.
Dengungan kecil yang amat perlahan, hampir tak dengar,
yang datang daripada rel jauh dari situ.
Peter angkat kepala dan tengok di hujung landasan
yang jaraknya sekilometer setengah
dan nampak tren.
Mula-mula, cuma titik hitam, tapi makin lama ditengok,
makin besar titiknya.
Mula nampak bentuk, bukan titik lagi,
tapi sebuah enjin diesel besar berbentuk empat segi.
Peter turunkan kepalanya dan tekan kuat
ke dalam lekukan tanah berkerikil.
Kakinya rapat ke tanah.
Dia pejam mata dan tekan badannya ke tanah.
Tren lalu berbunyi sangat kuat.
Bak bunyi das tembakan.
Bunyi das yang diiringi lolongan angin
bagaikan taufan meniup ke dalam hidung masuk ke dadanya.
Begitu bingit dan angin itu menyesakkannya.
Rasa seperti dimakan hidup-hidup
dan ditelan oleh raksasa ganas yang memekik.
Tiba-tiba ia berakhir. Tren dah pergi.
Peter Watson buka mata, nampak langit putih
dan awan besar itu masih bergerak perlahan.
Semuanya dah berakhir dan dia selamat.
- Buka ikatannya. - Kata Ernie.
Raymond potong tali yang ikat Peter pada rel.
"Lepaskan kaki, tapi biar tangan terikat."
Raymond potong tali di buku lalinya.
"Awak masih tawanan," kata Ernie.
Mereka paksa Peter Watson jalan merentas ladang ke arah tasik.
Pergelangan tangannya masih terikat.
Ernie bawa senapang guna sebelah tangan
dan Raymond bawa teropong Peter yang dirampas.
Bentuk tasiknya memanjang
dengan pokok willow tinggi di tebing.
Di tengah, airnya jernih,
tapi di tebing, penuh pohon bulrush.
"Baiklah," kata Ernie. "Ini cadangan saya.
Awak pegang lengan, saya pegang kaki,
kita lempar dia sejauh mungkin ke kawasan mensiang berlumpur itu."
"Tengok!" Raymond mencelah. "Di sana! Jom tembak!"
Peter Watson toleh dan terus nampak.
Sarang daripada pelbagai rumput tinggi
dibuat 60 sentimeter dari garis air.
Di atasnya, seekor swan putih cantik duduk tenang macam Lady of the Lake.
Kepalanya menoleh ke arah mereka, berwaspada dan berhati-hati.
"Wah!" jerit Raymond. "Cantiknya!"
Ernie lepaskan lengan tawanan lalu angkat senapang ke bahu.
"Ini... Ini tempat lindungan burung," kata Peter tergagap-gagap.
"Apa?" soal Ernie.
Peter mula rasa kemarahan membuak-buak dalam dirinya.
Dia cuba cakap dengan tenang.
"Swan burung paling dilindungi di England
dan orang tak tembak burung di sarang. Mungkin ada anaknya.
Jangan tembak. Tak boleh. Tolonglah, jangan! Berhenti!"
Peluru kena kepala cantik swan
lalu leher putih panjangnya terkulai di tepi sarang.
Buka.
"Buka ikatan, Raymond. Dia anjing buru kita."
Raymond memotong tali ikatan tangan Peter.
"Pergi ambil!"
Saya kata, "Tak nak."
Ernie menampar muka Peter dengan kuat.
Darah mengalir keluar daripada hidungnya.
"Cubalah berdegil lagi. Saya janji kepada awak,
saya akan patahkan semua gigi putih awak itu,
yang atas dan bawah. Faham?"
Peter tak jawab.
"Jawablah!" tengking Ernie. "Faham?"
"Ya," jawab Peter dengan perlahan. "Saya faham."
Air mata membasahi pipi Peter
semasa dia turun dan memasuki air.
Dia pergi mendapatkan swan dan mengangkatnya dengan dua tangan.
Ada dua ekor anak angsa, berbulu berwarna kelabu.
Dua ekor berkumpul di tengah sarang.
"Ada telur?" Ernie jerit dari tebing.
"Tak ada," jawab Peter. "Kosong."
Dia bawa bangkai swan ke tebing tasik.
Perlahan, swan diletakkan ke tanah. Dihadapnya dua budak itu.
Matanya yang masih basah terjegil marah.
"Awak yang patut mati," katanya.
Ernie agak terkejut, tapi sekejap saja.
Mata hitamnya yang kecil mula bersinar.
"Hulurkan pisau, Raymond."
Ada sendi di antara kepak dengan badan burung.
Ernie menusuk pisau di situ dan memotong uratnya.
Pisaunya tajam, mudah potong,
maka kepak terpisah dengan baik.
Ernie memusingkannya dan memotong kepak sebelah.
"Tali," katanya sambil menghulur tangan.
Tali dipotong lapan, dalam semeter panjang.
Dia ikat tali pendek itu di bahagian atas kepak.
"Depangkan tangan."
Peter Watson berdiri di tepi tasik
pada pagi Mei yang indah ini
dengan kepak besar yang berdarah sikit
tergantung hodoh di sisinya.
Ernie tepuk tangan dan terkinja-kinja.
"Dah selesai?" tanya Peter Watson.
"Swan tak bercakaplah," kata Ernie.
Mereka berjalan di tepi tebing sampai ke sebatang pokok willow yang tinggi.
Dahannya tergantung dari atas
sampai hampir cecah permukaan tasik.
"En. Swan, sekarang awak akan
panjat ke atas dan apabila sampai,
kembangkan sayap dan terbang!"
"Hebat!" jerit Raymond.
Terbayang saja berada tinggi
dan jauh daripada budak jahat ini buat Peter tertarik.
Dia akan duduk saja di situ.
Dia rasa mereka takkan kejar dia.
Kalau kejar, dia boleh lari ke dahan kecil
yang tak dapat tampung berat dua orang.
Pokoknya mudah dipanjat. Ada dahan rendah untuk mula.
"Tinggi!" jerit Ernie. "Panjat lagi!"
Akhirnya Peter sampai ke tempat paling tinggi.
Dia berdiri di atas dahan sebesar tangan lelaki dewasa.
Dahan itu tumbuh memanjang ke arah tasik,
dan berjuntai molek.
Dia berehat selepas penat panjat.
Kedudukannya tinggi, setidaknya 15 meter. Dia tak nampak mereka.
Mereka tiada di pangkal pokok.
"Dengar baik-baik!"
Mereka dah jauh dari pokok
supaya dapat lihat Peter dengan lebih jelas.
Peter memandang ke bawah,
dan perasan daun pokok willow
sangat jarang dan halus.
Tak menutup dia langsung.
"Jalan di atas dahan itu!
Sampai awak di atas air berselut. Kemudian, terbang!"
Peter Watson tak bergerak.
Dia terus perhatikan mereka yang jauh di ladang.
Mereka tak bergerak, masih memandangnya.
"Saya kira sampai 10.
Kalau awak tak kembangkan sayap dan terbang, saya akan tembak.
Saya dapat dua swanlah hari ini.
Saya mula.
Satu, dua, tiga, empat, lima, enam!"
Peter Watson tak bergerak langsung. Tiada apa yang boleh buat dia bergerak.
"Tujuh, lapan, sembilan, sepuluh!"
Peter nampak senapang diangkat ke bahu.
Diacukan kepadanya.
Dia dengar senapang meletup
dan bunyi peluru melepasi kepalanya.
Dia takut, tapi dia tak bergerak.
Dia nampak Ernie isi peluru lagi.
"Peluang terakhir!" jerit Ernie. "Ini akan kena awak!"
Peter tunggu.
Dia tengok saja budak
di padang rumput itu dengan kawannya.
Senapang diangkat semula ke bahu.
Kali ini, dia dengar letupan ketika peluru kena pahanya.
Tak sakit, tapi kuasanya amat kuat.
Macam dipukul dengan tukul besi
dan kedua-dua kakinya tergelincir dari dahan.
Tangannya tergapai-gapai.
Dahan kecil yang dipegangnya membengkok dan patah.
Sesetengah orang, kalau kerap dibuli
dan tidak dapat menahannya lagi,
mereka akan kalah dan putus asa.
Namun, ada orang, walau tak ramai,
yang takkan boleh ditindas sama sekali.
Mereka ini ditemui ketika perang dan juga ketika aman.
Mereka bersemangat waja
dan tiada apa, termasuk rasa sakit, seksaan atau maut,
boleh buat mereka menyerah kalah.
Peter Watson jenis yang ini.
Ketika dia tergapai-gapai
agar tak jatuh dari pokok,
dia baru sedar yang dia akan menang.
Dia mendongak dan nampak cahaya di permukaan tasik
yang sangat indah sehingga membuatkan Peter terpukau.
Cahaya itu memanggilnya, mengajaknya
lalu dia terjun ke arah cahaya dan mengembangkan sayapnya.
Tiga orang melaporkan ternampak swan putih yang besar
terbang di sekitar kampung pagi itu.
Seorang guru,
seorang lelaki yang membaiki bumbung kedai ubat
dan seorang budak di ladang berdekatan.
Puan Watson sedang membasuh pinggan
dan melihat ke luar tingkap pada saat
sesuatu yang besar dan putih terhempas
di halaman belakang rumahnya.
Dia cepat-cepat ke luar.
Dia melutut
di sebelah tubuh kecil anak tunggalnya.
"Sayang!" jeritnya. "Sayang, anak ibu!
Apa dah jadi?"
"THE SWAN" DIILHAMKAN DARIPADA ARTIKEL AKHBAR TENTANG PERISTIWA SEBENAR
YANG DISIMPAN OLEH DAHL DALAM "BUKU IDEA" SELAMA 30 TAHUN
SEBELUM CERITA INI DITULIS PADA OKTOBER 1976.
Terjemahan sari kata oleh H. Segara